  Виталий Пронин Борщевик гуртъёсты пумен басьтэ ниГурт удысъя но сиён-юонъя министерство чотамъя, Удмуртиын ог 8 сюрс гектар вылын будэ борщевик. Кызьы соин нюръяськоно? Тужгес трос та жаг турын шараямын Балезино ёросын - 3,2 сюрс гектар вылын. Дэри ёросын ог 2 сюрс гектарез соге. Сьӧлта но Глазов палъёсын быдэн ог 600 гектаръёсты быдтэ. Борщевик жаг турынъёс пӧлы пыртэмын. Соин ик будослы аляны сётӥсьёсты административной кыл кутон улэ кыскыны быгато. Россельхознадзорлэн Удмуртиысь управлениысьтыз специалист Лариса Березина пусъемъя, ӵемысь борщевик сюрес дурын но нюкъёсын будэ ке но, бусыосы алям учыръёс но вань. Озьы миым Дэри ёросысь огзэ хозяйствоез 400 сюрс манет тыр штраф тырытӥзы. Али Сьӧлта ёросысь хозяйство вылэ административной уж ӝутэмын. Калык но ӝожтӥськыны кутскемын. Кылсярысь, Глазов ёросысь Адам гуртын сыӵеос вань. Участоксэс борщевикен аналтэм муртъёслы 20-50 сюрс манетозь штраф чакламын, шуэ Лариса Березина. Нош кызьы нюръяськоно борщевикен? Ӝуждалаез солэн 4 метрозь луэ. Ижысь гурт удысъя академиысь тодосчиос пусъемъя, сое котькӧня кора, турна - толыкез уг луы, будослэн кужымез выжыяз. Со 80 сантиметр мурдалае кошке. Соин ик турнам - юнме ӟигар быдтэм. Одӥг сяськаысь 8 сюрс кидыс кисьтӥське, музъеме усемез бере отысь ог 10 ар ӵоже борщевик потыса улоз на. Гурт удысъя но сиён-юонъя министерствое котырес ӝӧк сьӧры люкаськем тодосчиос, ёросъёсысь специалистъёс, хозяйствоосын кивалтӥсьёс огкылэ вуизы: борщевикен нюръяськонъя нимысьтыз план дасяно. Тужгес умоез амал - со будосэз сутон. Но таиз тылпу гоман ласянь кышкытлык кылдытэ. Коми республикаын борщевикен нюръясько глифосат химия суретэн. Но участокез соин пазям бере котыраз ог 20 нунал ӵоже нокинлы ветлыны уг яра. Нош дуныз пичи ӧвӧл: 1 гектарлы ог 15 сюрс манет кошке. Эшшо ке яд но огпол пазяса гинэ уг тырмы. Миым комиос 7 гектар вылысь борщевикез быдтыны пӧрмытӥзы ик. 2013-тӥ-2017-тӥ аръёсы улоссы жаг турынэн нюръяськыны 3,1 миллион манет кисьтӥз. Асьме тодосчиос пусъемъя, борщевикез сяськаяськемезлэсь азьло турнаса но гербицидъёсын пазяса возёно. Но хозяйствоосын кивалтӥсьёс верамъя, кизён вакытэ, уборка дыръя сотэк но техника уг тырмы. Со сяна, тракторъёслэн нюкъёсы пыремзы но уз луы. Адямиосты борщевикен нюръяськыны лэзьыны кышкыт - сокез куэз сутэ, вупульыос кылдытэ. Гырем бере, злаковой культураосты кизьыса, пайдаез ваньгес ик, шуо. Дэри ёросысь Ярушкинский дендропаркын будосэн нюръяськон эскеронъёсъя участок бырйыны медо. Уж пӧрмиз ке, амал шедиз ке, сое шаерамы кутозы. Министерство бордын ужась нимысьтыз группа кылдытыны чакламын. Дэмен нюръяськытэк, пайдаез уз луы, шуизы люкаськемъёс. Елена САРАМАТОВА Туспуктӥз А. Снигирёва  